शराब दुकानों के आवेदन की होड़, ब्याज से ली राशि
रावतभाटा | शराबकी दुकान लेने के लिए होड़ शुरू हो गई है। रावतभाटा में ही नहीं, और जगहों के लिए भी रावतभाटा से आवेदन किए जा रहे हैं। सरकारी कर्मचारी से लेकर दुकानदार, नेता, वकील तक शराब की दुकान के लिए आवेदन में जुट गए हैं। पेशेवर लोग तो एक से अधिक आवेदन कर रहे हैं। यहां तक कि ब्याज से पैसा लेकर भी शराब की दुकान के लिए आवेदन कर रहे हैं। रावतभाटा में शराब की 1 दुकान कम की गई है। उसके बावजूद आवेदकों की भरमार है। सरकार ने नई आबकारी नीति में शराब की दुकानें भले ही नहीं बढ़ाई हों, लेकिन बिक्री बढ़ाने का जतन कर दिया। शराब के उठाव में 10 प्रतिशत बढ़ोतरी की गई है। टारगेट पूरा नहीं करने पर जुर्माना दोगुना किया गया है। तय लक्ष्य से कम शराब बेचने वालों पर प्रति पेटी 20 रुपए और बीयर में प्रति पेटी 10 रुपए का जुर्माना लगाया जाएगा। पहले यह जुर्माना दस रुपए और पांच रुपए था। आगामी वित्तीय वर्ष के लिए नई नीति से जिले में देसी शराब की 206 और अंग्रेजी की 20 दुकानों का आवंटन होगा। नीति घोषित होते ही शराब कारोबार से जुड़े लोग सक्रिय हो गए हैं। चित्तौडगढ़ जिले में इस बार भी देशी शराब के 168 समूह की 206 और अंग्रेजी शराब की 20 दुकानें ही रखी हैं। हां, जिला मुख्यालय पर अंग्रेजी शराब की दुकानें 12 की जगह 13 कर दी। इसकी जगह रावतभाटा में नियम विपरीत चल रही एक दुकान कम कर दी गई है।
hin_Deva hin_Deva